Pääministeri Juha Sipilä (kesk.) antaa talonsa turvapaikanhakijoiden käyttöön. Kuva: Valtioneuvosto

Pääministeri Juha Sipilä (kesk.) luovuttaa kotinsa turvapaikanhakijoiden käyttöön ensi vuoden alusta lähtien. Sipilä rohkaisee suomalaisia avaamaan ovensa turvapaikanhakijoille. Hän kertoi aikeistaan Ylen Ykkösaamussa.

Sipilän mukaan hänen perheensä ei tarvitse kotitaloaan Kempeleessä vuodenvaihteen jälkeen. Perhe osti vuosi sitten omakotitalon Sipoosta. Pääministerillä on myös virka-asunto.

– Perheeni on päättänyt, että meidän oma kotimme on pakolaisten ja turvapaikanhakijoiden käytössä, koska me emme nyt sitä tällä hetkellä tarvitse. Vuoden alusta voimme sen luovuttaa tähän käyttöön, Sipilä sanoi.

Sipilä kertoo jo keskustelleensa Kempeleen kunnanjohtajien kanssa kotinsa luovuttamisesta turvapaikanhakijoiden käyttöön.

– Haluan olla rakentamassa Suomesta monikulttuurista Suomea, Sipilä sanoi.

"Nyt tarvitaan välittämistä"

Sipilä vetoaa myös seurakuntiin ja hyväntekeväisyysjärjestöihin uusien sijoituspaikkojen löytämiseksi.

– Toivottavasti tästä tulee jonkinlainen kansanliike, joka vapaaehtoisesti kantaa taakan turvapaikanhakijoiden sijoituksissa, Sipilä sanoo.

Pääministeri haluaa osoittaa vastuunkantoa. Hänen mukaansa Suomi on monikulttuurinen maa.

– Nyt tarvitaan välittämistä.

Sipilä kertoo olevansa menossa tutustumaan Oulun vastaanottokeskuksen tilanteeseen, joka hänen mukaansa on huono, kun keskuksen kapasiteetti ei riitä kasvaneen tarpeen edessä.

Sipilä sanoo tutustuneensa Oulun seudun pakolaisiin jo 1990-luvulla, jolloin hän palkkasi heitä yritykseensä töihin.

- Tiedän, että heillä on kova halu sopeutua yhteiskuntaan, kova halu tehdä töitä ja olla osana suomalaisuutta, Sipilä sanoi.

Kempeleessä ei toistaiseksi turvapaikanhakijoita

Kempeleessä ei toistaiseksi ole yhtään turvapaikanhakijaa, kertoo kunnanjohtaja Tuomas Lohi STT:lle. Oulun seudulla on kartoitettu tiloja vastaanottokeskuksille, mutta Lohen mukaan Kempeleestä ei ainakaan kunnan omistuksesta ole löytynyt tähän tarkoitukseen sopivia tiloja.

Lohen tiedossa ei ole, että kunnassa olisi muidenkaan omistuksessa vastaanottokeskukselle soveltuvia tiloja.

Lohi kertoo saaneensa eilen tiedon Sipilän suunnitelmista antaa talonsa Kempeleestä turvapaikanhakijoiden käyttöön. Lohi sanoo pitävänsä tätä hyvin arvostettavana tekona.